ธปท.เผยพ.ค.การออมที่มิใช่เงินฝากลดต่ำ10%
ธปท.เผยการลงทุนที่มิใช่เงินฝากหดเหลือต่ำกว่า 10% เหตุประชาชนกังวลไม่ได้รับการคุ้มครองเงินฝาก
28 มิ.ย. 2554

ธปท.เผยการลงทุนที่มิใช่เงินฝากหดเหลือต่ำกว่า 10% เหตุประชาชนกังวลไม่ได้รับการคุ้มครองเงินฝาก 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) กล่าวว่า ขณะนี้การลงทุนประเภทอื่นๆที่มิใช่การฝากเงินเพื่อรับผลตอบแทนจากดอกเบี้ยตามปกติมีการปรับลดลงอย่างชัดเจนมากขึ้น เพราะประชาชนผู้ออมคงกังวลว่าจะไม่ได้การคุ้มครองเงินต้น จากสถาบันคุ้มครองเงินฝาก หลังกฎหมายคุ้มครองเงินฝากมีผลบังคับใช้ โดยกำหนดการคุ้มครองเฉพาะบัญชีเงินฝากปกติ ไม่รับคุ้มครอง ตั๋วแลกเงินหรือบี/อี การลงทุนในรูปเงินฝากที่เกี่ยวข้องกับอนุพันธ์แฝง บัญชีเงินฝากที่เป็นเงินตราต่างประเทศ และอื่นๆนอกเหนือจากนี้ ซึ่งจะทยอยลดการคุ้มครองลงเหลือเพียง 1 ล้านบาทต่อบัญชีต่อธนาคารในปี 2555 นี้  
“ในเดือนพ.ค.ปีนี้ เห็นข้อมูลการลงทุนฝากในรูปแบบอื่นๆลดต่ำลงค่อนข้างชัด เหลือต่ำกว่า 10% จากปกติเงินฝากรูปแบบต่างๆเหล่านี้มีสัดส่วนประมาณ 10% ส่วนอีก 90% จะเป็นบัญชีเงินฝากปกติ ผมว่าคงลดลงเพราะคนกังวลจะไม่ได้รับการคุ้มครอง” นายเกริกกล่าว